DA Den Europæiske Unions Tidende C 362/7

Høringskonsulentens endelige rapport (1)

Stålslibemidler

(AT.39792)

2014/C 362/06

Den 16. januar 2013 indledte Europa-Kommissionen en procedure efter artikel 11, stk. 6, i forordning (EF) nr. 1/2003 (2) mod Ervin (3), MTS (4), [en anden virksomhed] (5), Winoa (6), og Würth (7).

Efter afholdelsen af forligsforhandlinger og indgivelsen af forligsindlæg i henhold til artikel 10a, stk. 2, i forordning (EF) nr. 773/2004 (8) vedtog Europa-Kommissionen den 13. februar 2014 en klagepunktsmeddelelse rettet til Ervin, MTS, Winoa og Würth (i det følgende benævnt »forligsparterne«) (9), hvori det anførtes, at parterne havde deltaget i én samlet og vedvarende overtrædelse af artikel 101 i traktaten om Den Europæiske Unions funktionsmåde og artikel 53 i EØS-aftalen. I klagepunktsmeddelelsen fremføres det, at forligsparterne gennem bilateral og multilateral kontakt havde koordineret deres adfærd med hensyn til priserne på stålslibemidler i EØS-området ved at indføre en ensartet metode til beregning af et fælles skrottillæg, ved at indføre et energitillæg og ved at begrænse konkurrencen over for individuelle kunder.

Forligsparterne bekræftede i deres svar på klagepunktsmeddelelsen, at den afspejlede indholdet i deres forligsindlæg.

Jeg har i henhold til artikel 16 i afgørelse 2011/695/EU undersøgt, om udkastet til afgørelse alene omhandler klagepunkter, som parterne har haft lejlighed til at fremsætte deres synspunkter til, og kan bekræfte, at det er tilfældet.

I betragtning af ovenstående, og eftersom forligsparterne ikke har fremsat anmodninger eller klager til mig (10), finder jeg, at deres procedurerettigheder i denne sag er blevet respekteret.

Bruxelles, den 31. marts 2014. Wouter WILS

(1) I henhold til artikel 16 og 17 i afgørelse 2011/695/EU af 13. oktober 2011, vedtaget af formanden for Europa-Kommissionen, om høringskonsulentens funktion og kompetenceområde under behandlingen af visse konkurrencesager (EUT L 275 af 20.10.2011, s. 29).

(2) Rådets forordning (EF) nr. 1/2003 af 16. december 2002 om gennemførelse af konkurrencereglerne i traktatens artikel 81 og 82 (EUT L 1 af 4.1.2003, s. 1).

(3) Ervin Industries Inc. og Ervin Amasteel.

(4) Metalltechnik Schmidt GmbH & Co. KG.

(5) […].

(6) WHA Holding SAS og Winoa SA.

(7) Eisenwerk Würth GmbH.

(8) Kommissionens forordning (EF) nr. 773/2004 af 7. april 2004 om Kommissionens gennemførelse af procedurer i henhold til EF-traktatens artikel 81 og 82 (EUT L 123 af 27.4.2004, s. 18).

(9) [Den anden virksomhed] indgav ikke et formelt forligsindlæg efter artikel 10a, stk. 2, i forordning (EF) nr. 773/2004. Den administrative procedure i henhold til artikel 7 i forordning (EF) nr. 1/2003 mod [den anden virksomhed] er endnu ikke afsluttet.

(10) I henhold til artikel 15, stk. 2, i afgørelse 2011/695/EU kan parter, der i kartelsager indleder forligsforhandlinger efter artikel 10a i forordning (EF) nr. 773/2004, på et hvilket som helst tidspunkt under forligsproceduren henvende sig til høringskonsulenten for at sikre, at de på effektiv vis kan udøve deres proceduremæssige rettigheder. Se også punkt 18 i Kommissionens meddelelse om forligsprocedurer med henblik på vedtagelse af beslutninger i henhold til artikel 7 og artikel 23 i Rådets forordning (EF) nr. 1/2003 i kartelsager (EUT C 167 af 2.7.2008, s. 1).